**Vendim nr. 48 datë 18.03.2021**

Mbledhja e Gjyqtarëve të Gjykatës Kushtetuese të Republikës së Shqipërisë, e përbërë nga: Vitore Tusha, Kryetare, Elsa Toska, Marsida Xhaferllari, Altin Binaj, Sonila Bejtja, Fiona Papajorgji, anëtarë, në datën ­­­­­­18.03.2021 mori në shqyrtim paraprak çështjen me nr. 8 (S)2019 Regj. Them., që u përket:

**KËRKUES: SIRI PETRELA, ALIDE JARECI (PETRELA), EDVAR AGALLIU, AIDA VISARI, GENCI JASA, ANI JASA**

**OBJEKTI: Shfuqizimi si të papajtueshme me Kushtetutën e Republikës së Shqipërisë dhe Konventën Evropiane për të Drejtat e Njeriut i neneve 6, pika 1, shkronja “b” dhe 7, pika 2, shkronjat “a” dhe “b”, të ligjit nr. 133/2015 “Për trajtimin e pronës dhe përfundimin e procesit të kompensimit të pronave”.**

**BAZA LIGJORE:** Nenet 4, 17, 18, pika 1, 41, 42, 131, pika 1, shkronja “f”, 132, 134 dhe 181 të Kushtetutës së Republikës së Shqipërisë; nenet 6, pika 1, dhe 13 të Konventës Evropiane për të Drejtat e Njeriut (*KEDNJ*), dhe neni 1 i Protokollit nr.1 të saj; ligji nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, i ndryshuar (*ligji nr. 8577/2000*).

Mbledhja e Gjyqtarëve të Gjykatës Kushtetuese (*Mbledhja e Gjyqtarëve*), pasi shqyrtoi kërkesën, dokumentet shoqëruese dhe diskutoi çështjen në tërësi,

**V Ë R E N:**

**I**

**Rrethanat e çështjes**

1. Kërkuesit janë trashëgimtarë ligjorë të shtetasve B.P. dhe N.P. Me vendimin nr.576, datë 24.05.1998 të Komisionit të Kthimit dhe Kompensimit të Pronave (*KKKP*), trashëgimtarët e ish-pronarëve B.P. dhe N.P. janë njohur pronarë për pasurinë me sipërfaqe 47.500 m2 dhe u është njohur e drejta për kompensim për sipërfaqen 20.822 m2.
2. Kërkuesit janë subjekte të ligjit nr.133/2015 “Për trajtimin e pronës dhe përfundimin e procesit të kompensimit të pronave” (*ligji nr.133/2015*), sipas të cilit “vlerësohen financiarisht, për ekzekutim të gjitha vendimet, të cilat nuk janë zbatuar, për njohjen e së drejtës së kompensimit, të dhëna nga organet administrative ose gjyqësore në vendin tonë”. Ky ligj është kundërshtuar në Gjykatën Kushtetuese, e cila, me vendimin nr. 1, datë 16.01.2017, ka vendosur shfuqizimin si të papajtueshme me Kushtetutën të pikave 3 dhe 5 të nenit 6 të tij. Në lidhje me nenet 6, pika 1, shkronja “b” dhe 7, pika 2, shkronjat “a” dhe “b”, të ligjit nr.133/2015, Gjykata Kushtetuese ka vendosur refuzimin e kërkesës në mungesë të arritjes së shumicës së nevojshme të kërkuar nga ligji organik.
3. Në datën 09.09.2019 kërkuesit janë vënë dijeni nëpërmjet shtypit ditor (gazeta “Panorama”) se është kryer vlerësimi nga Agjencia e Trajtimit të Pronave (*ATP*) për të drejtën e tyre të kompensimit, ndaj në datën 01.10.2019 i janë drejtuar këtij institucioni me kërkesë për informacion, ku janë vënë në dijeni se vlerësimi i të drejtës së tyre për kompensim është botuar në Buletinin e Njoftimeve Zyrtare nr. 45, datë 11.12.2018. Sipas ATP-së, vlerësimi financiar i pronës së kërkuesve është bërë në bazë të nenit 6, pika 1, shkronja “a”, të ligjit nr. 133/2015 dhe VKM-së nr. 89, datë 03.02.2016 “Për miratimin e hartës së vlerës së tokës në Republikën e Shqipërisë”, si dhe nenit 7, pika 2, shkronja “a”, të ligjit nr.133/2015. Sipas ATP-së, zëri kadastral i pronës objekt kompensimi është “tokë bujqësore” dhe vlera e pronës, sipas zërit kadastral që ajo ka pasur në momentin e shpronësimit është 448 lekë/m². Sipas këtij organi, kërkuesit konsiderohen të kompensuar për sipërfaqen në fjalë në bazë të nenit 7, pika 2, shkronja “a”, të ligjit nr.133/2015, pasi vlera e pronës që u është kthyer është më e lartë se vlera e pronës së njohur për kompensim.
4. Në datën 23.10.2019 kërkuesit e kanë kundërshtuar vlerësimin e bërë nga ATP-ja në Gjykatën Administrative të Apelit.
5. Duke i konsideruar si në kundërshtim me Kushtetutën e Republikës së Shqipërisë dispozitat e neneve 6, pika 1, shkronja “b” dhe 7, pika 2, shkronjat “a” dhe “b”, të ligjit nr. 133/2015, me kërkesën e datës 30.10.2019 kërkuesit i janë drejtuar Gjykatës Kushtetuese sipas objektit të saj.
6. Me vendimin e datës 26.12.2019, Kolegji i Gjykatës Kushtetuese, bazuar në nenin 31, pika 3, të ligjit nr. 8577/2000, ka vendosur kalimin e kësaj çështjeje për shqyrtim në Mbledhjen e Gjyqtarëve.
7. Nga të dhënat në faqen zyrtare të Gjykatës Administrative të Apelit, rezulton se kjo çështje është planifikuar të shqyrtohet në seancë gjyqësore në datën 06.04.2021.

**II**

**Pretendimet në Gjykatën Kushtetuese**

1. ***Kërkuesit,*** në mënyrë të përmbledhur, kanë parashtruar këto argumente në kërkesën drejtuar Gjykatës Kushtetuese:
   1. Kërkuesit e kanë kundërshtuar vlerësimin e bërë nga ATP-ja në Gjykatën Administrative të Apelit, por kjo gjykatë nuk mund të gjykojë për pajtueshmërinë me parimin e sigurisë juridike, interesit publik, domosdoshmërisë dhe proporcionalitetit të kufizimeve të dispozitave të kundërshtuara, ndaj i vetmi mjet ligjor për të kundërshtuar kufizimin jokushtetues që i bëhet të drejtës së pronës është ankimi kushtetues individual.
   2. Dispozitat ligjore të kundërshtuara cenojnë parimin e sigurisë juridike, i cili është evidentuar në vendimin nr. 1/2017 të Gjykatës Kushtetuese në lidhje me parashikimet e pikave 3 dhe 5 të nenit 6 të ligjit nr. 133/2015, por që shfaqet edhe në përmbajtjen e tyre dhe që përbën një shpronësim të ri.
   3. Pas shpalljes antikushtetuese të pikave 3 dhe 5, të nenit 6 të ligjit nr. 133/2015, përllogaritja e sipërfaqes së përfituar dhe asaj që do të zbritet ose shtohet sipas formulës së parashikuar në nenin 6, pika 1, është e paqartë dhe krijon konfuzion për sa u takon pritshmërive të ligjshme të kërkuesve, duke u cenuar të drejtën për t`u kompensuar për pjesën e tyre takuese.
   4. Kërkuesve u është vënë një barrë e pajustifikuar, ajo për të pranuar përjashtimin nga e drejta e tyre për kompensimin, e cila është në kundërshtim edhe me masat e përgjithshme të sugjeruara nga GJEDNJ-ja në çështje Manushaqe Puto kundër Shqipërisë. Përjashtimi i kërkuesve nga e drejta për kompensim, prej vitesh pritje që vendimi i KKKP-së të ekzekutohet, është një kufizim joproporcional në raport me interesin publik të prezumuar se i shërben.

**III**

**Vlerësimi i Mbledhjes së Gjyqtarëve**

9. Mbledhja e Gjyqtarëve vë në dukje se prej datës 23 mars të vitit 2018 ajo nuk ka pasur kuorumin e nevojshëm të parashikuar nga neni 32, pika 1 e ligjit nr. 8577/2000 për shqyrtimin paraprak të çështjeve. Pas plotësimit të këtij kuorumi, u bë e mundur marrja në shqyrtim e çështjes konkrete.

10. Sipas neneve 131, pika 1, shkronja “f” dhe 134, pikat 1, shkronja “i” dhe 2, të Kushtetutës, si dhe nenit 71 të ligjit nr. 8577/2000, Gjykata Kushtetuese mund të vihet në lëvizje nga çdo individ për gjykimin përfundimtar të ankesave kundër çdo akti të pushtetit publik ose vendimi gjyqësor, që cenon të drejtat dhe liritë themelore të garantuara në Kushtetutë.

11. Mbledhja e Gjyqtarëve vëren se koncepti kushtetues i aktit të pushtetit publik, që mund të jetë objekt i ankimit kushtetues individual, përfshin edhe ligjin, por kur plotësohet kriteri i veçantë për pranueshmërinë e ankimit, i parashikuar nga neni 49, pika 3, shkronja “e”, i ligjit nr. 8577/2000, ai i zbatueshmërisë së drejtpërdrejtë të ligjit të kundërshtuar. Karakteristika e zbatimit të drejtpërdrejtë të ligjit lidhet me aftësinë që ka ligji i kundërshtuar për të cenuar në mënyrë po të drejtpërdrejtë të drejtën themelore individuale dhe, për këtë arsye, bëhet fjalë për ato raste kur ligji nuk parashikon nxjerrjen e akteve nënligjore të nevojshme për zbatimin e tij. Kjo nënkupton se ligji i shkakton pasojat e tij ndaj të drejtave kushtetuese individuale pa pasur nevojën e detajimit të rregullave shtesë në formën e akteve nënligjore.

12. Përveç këtij kriteri, ashtu si edhe në rastet e ankimeve të tjera kushtetuese individuale, duhen plotësuar edhe kriteret e nenit 71/a të ligjit nr. 8577/2000, që lidhen me shterimin e mjeteve juridike, afatin e paraqitjes së kërkesës, pasojat negative të pësuara në mënyrë të drejtpërdrejtë e reale, mundësinë për rivendosjen e së drejtës së shkelur, si dhe rregullimet e veçanta ligjore të shqyrtimit paraprak të kërkesës. Rregullimet e veçanta përcaktohen nga neni 31/a, pika 2, i të njëjtit ligj dhe ato, në shtesë të kritereve të mësipërme, kanë të bëjnë me juridiksionin e Gjykatës Kushtetuese, legjitimimin formal të kërkuesit dhe të përfaqësuesit, si dhe me respektimin dhe vlerën e vendimmarrjeve të mëparshme të Gjykatës Kushtetuese. Ky kriter i fundit përcaktohet nga shkronja “dh”, e pikës 2 të nenit 31/a, sipas së cilës vendoset moskalimi i çështjes në seancë plenare kur kërkimet e paraqitura në kërkesë janë objekt i një vendimi të mëparshëm të kësaj Gjykate.

13. Mbledhja e Gjyqtarëve thekson se kriteret paraprake të pranueshmërisë së ankimit individual kushtetues janë të natyrës kumulative, në kuptimin që ato duhet të plotësohen njëkohësisht. Në këtë vështrim, mjafton mosplotësimi i njërit prej tyre që të vendoset moskalimi i çështjes në seancë plenare.

14. Në çështjen konkrete, kërkuesit kundërshtojnë nenet 6, pika 1, shkronja “b” dhe 7, pika 2, shkronjat “a” dhe “b”, të ligjit nr. 133/2015, me pretendimin se ato cenojnë sigurinë juridike dhe pritshmëritë legjitime të tyre, si dhe të drejtën e pronës të garantuar nga neni 41 i Kushtetutës dhe neni 1 i Protokollit 1 të KEDNJ-së.

15. Mbledhja e Gjyqtarëve konstaton se Gjykata Kushtetuese, në seancën plenare të datës 04.02.2021, ka marrë në shqyrtim çështjen me kërkuese shoqatën kombëtare “Pronësi me drejtësi”, me objekt, ndër të tjera, shfuqizimin e neneve 6, pika 1, shkronja “b” dhe 7, pika 2, shkronjat “a” dhe “b”, të ligjit nr. 133/2015. Në përfundim të shqyrtimit Gjykata Kushtetuese, me vendimin nr. 4, datë 15.02.2021 ka vendosur pranimin pjesërisht të kërkesës, duke shfuqizuar nenin 7, pika 2, shkronjat “a” dhe “b”, si dhe ka rrëzuar kërkesën për antikushtetutshmërinë e nenit 6, pika 1, shkronja “b”, duke u dhënë përgjigje pretendimeve që lidheshin me sigurinë juridike dhe të drejtën e pronës së subjekteve të shpronësuara.

16. Gjykata Kushtetuese ka theksuar se zbatimi i detyrueshëm i vendimeve të saj garantohet nga Kushtetuta, e cila në nenet 132 dhe 145 sanksionon shprehimisht këtë koncept kushtetues. Ndikimi i padiskutueshëm i vendimeve të Gjykatës Kushtetuese është i tillë që iu imponon të gjitha organeve shtetërore fuqinë detyruese të arsyetimit të vendimit të saj (*shih vendimin nr. 17, datë 10.04.2015 të Gjykatës Kushtetuese*). Arsyetimi që përdor Gjykata Kushtetuese në vendimet e saj ka forcën e ligjit, çka buron nga autoriteti i këtij organi për të thënë fjalën e fundit në çështjet për të cilat të tjerët tashmë janë shprehur. Çdo qëndrim i kundërt krijon një precedent të rrezikshëm në marrëdhëniet institucionale (*shih vendimin nr. 78, datë 12.12.2017 të Gjykatës Kushtetuese*). Në jurisprudencën kushtetuese është theksuar se nga standardi i detyrueshmërisë së zbatimit të vendimmarrjes kushtetuese nuk mund të bëjë përjashtim as vetë Gjykata Kushtetuese (*shih vendimet nr. 78, datë 12.12.2017; nr. 44, datë 29.06.2015; nr. 18, datë 14.04.2015; nr. 21, datë 29.04.2010 të Gjykatës Kushtetuese*).

17. Në të drejtën kushtetuese parimi *res judicata* njihet si një nga tri format e efekteve që merr vendimi gjyqësor në procedurën abstrakte të kontrollit të kushtetutshmërisë së normave juridike. Në aspektin formal “gjë e gjykuar” nënkupton përfundimin në drejtim të mosankueshmërisë së vendimit, ndërsa në atë substancial nënkupton fuqinë detyruese të vendimit. Tipar karakteristik i gjësë së gjykuar është se kur në vendimin e parë çështja e ngritur është konsideruar e pabazuar në themel, ajo nuk mund të shqyrtohet më tej. Në rastet kur Gjykata nuk është shprehur në lidhje me pajtueshmërinë me Kushtetutën të normës juridike, kërkuesi nuk ndalohet të paraqesë përsëri të njëjtën kërkesë për kontrollin e pajtueshmërisë së kësaj norme me Kushtetutën (*shih vendimin nr. 78, datë 12.12.2017 të Gjykatës Kushtetuese*).

18. Në rastin në shqyrtim, në kushtet kur pretendimet e kërkuesve kanë të njëjtën natyrë me ato të trajtuara dhe të shqyrtuara nga Gjykata Kushtetuese në vendimin e lartpërmendur, Mbledhja e Gjyqtarëve vlerëson se çështja konkrete nuk mund të kalojë për shqyrtim në seancë plenare.

**PËR KËTO ARSYE,**

Mbledhja e Gjyqtarëve të Gjykatës Kushtetuese të Republikës së Shqipërisë, në mbështetje të neneve 31 dhe 31/a, pika 2, shkronja “dh”, të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar, njëzëri,

**V E N D O S I:**

Moskalimin e çështjes për shqyrtim në seancë plenare.